Source: https://alkotmanybirosag.hu/index.php/sajtomegjelenes/devizahitelek-az-alkotmanybirosag-hetfon-nyilvanos-hatarozathirdetesen-ismerteti-donteset/
Timestamp: 2020-01-27 03:14:32
Document Index: 35912051

Matched Legal Cases: ['bíróság ', 'bíróság ', 'bíróság ', 'bíróság ', 'Kúria ', 'Kúria ', 'bíróság ']

Alkotmánybíróság | Devizahitelek - Az Alkotmánybíróság...
Devizahitelek - Az Alkotmánybíróság hétfőn nyilvános határozathirdetésen ismerteti döntését
A kormány november végén fordult az Alkotmánybírósághoz, hogy az Alaptörvény értelmezését kérje a devizahitelekkel összefüggésben, a testület másfél hónappal ezelőtt kezdte el a határozattervezet megvitatását.
Hozzáfűzte, hogy a kormány indítványa példaként megemlíti ugyan a devizahiteles szerződések egyes elemeit, de fontos hangsúlyozni: az Alkotmánybíróságnak ebben az ügyben nem azt kell eldöntenie, hogy a devizahitel-szerződések vagy azok egyes elemei alkotmányellenesek-e.
A főtitkár megjegyezte: indítványában a kormány nem azt kérte, hogy az Alkotmánybíróság konkrét devizahiteles ügyekben foglaljon állást.
Alkotmányértelmezésre irányuló indítványnál az Alkotmánybíróság nem jogszabályt semmisít meg, hanem az alaptörvény hivatkozott rendelkezését értelmezi konkrét alkotmányjogi problémával összefüggésben abban az esetben, ha az értelmezés közvetlenül levezethető az Alaptörvényből.
Az Alaptörvény kimondja, hogy „Magyarország biztosítja a tisztességes gazdasági verseny feltételeit. Magyarország fellép az erőfölénnyel való visszaéléssel szemben, és védi a fogyasztók jogait.” A kormány indítványában arra vár választ az Alkotmánybíróságtól, hogy e rendelkezésből közvetlenül levezethető-e az alaptörvény-ellenessége valamely tömegesen alkalmazott, a fogyasztók számára egyoldalúan és jelentős hátrányt okozó módon meghatározott szerződési feltételnek vagy ezt megerősítő bírósági ítéletnek, valamint az ezek alapjául szolgáló jogszabályi rendelkezéseknek.
Arra a kérdésre, hogy a Kúria tavaly decemberben hozott jogegységi határozatát figyelembe veszi-e az Alkotmánybíróság, a főtitkár korábban már kifejtette: a Kúria döntése nem tárgya az Alkotmánybíróság előtt folyó eljárásnak, a kúriai döntés tartalmára az alkotmánybírósági eljárás semmilyen módon nem hat ki, mint ahogy szintén nincs közvetlen kapcsolat az alkotmánybírósági eljárás és az Európai Unió Bírósága előtt folyó eljárás között.
MTI 2014. március 14., péntek